РЕГЛАМЕНТ (ЕС) 2015/359 НА КОМИСИЯТА
от 4 март 2015 година
за прилагане на Регламент (ЕО) № 1338/2008 на Европейския парламент и на Съвета по отношение на статистиката за разходите и финансирането на здравното обслужване
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1338/2008 на Европейския парламент и на Съвета от 16 декември 2008 г. относно статистиката на Общността в областта на общественото здраве и здравословните и безопасни условия на труд (1), и по-специално член 9, параграф 1 и приложение II, буква г) от него,
като има предвид, че:
(1)
С Регламент (ЕО) № 1338/2008 се създава обща рамка за системно изготвяне на европейска статистика в областта на общественото здраве и здравословните и безопасни условия на труд.
(2)
Мерките за прилагане определят данните и метаданните, които следва да бъдат предоставяни за разходите и финансирането на здравното обслужване, както и референтните периоди, интервалите и сроковете за предоставяне на данните.
(3)
В съответствие с член 6, параграф 2 от Регламент (ЕО) № 1338/2008 е направен анализ на разходите и ползите, като се вземат предвид ползите от наличието на данни за разходите и финансирането на здравното обслужване във връзка с разходите за събиране на данни, които държавите членки извършват на доброволна основа от 2005 г. насам, съгласно принципите, установени от Системата на здравни сметки, както и на тежестта за държавите членки. Съгласно член 6, параграф 1 от Регламент (ЕО) № 1338/2008 през 2013 г. и 2014 г. Комисията започна пилотни проучвания, които се извършиха на доброволна основа от държавите членки. Комисията обсъди нуждите на потребителите с държавите членки на различни срещи. Наличието на данни за целия ЕС вероятно ще бъде от голяма полза за вземане на решения, отнасящи се до здравеопазването и социалната политика.
(4)
За осигуряване на целесъобразност и съпоставимост на данните наръчникът за Системата на здравни сметки от 2011 г. (2), който беше изготвен съвместно от Комисията (Евростат), Организацията за икономическо сътрудничество и развитие (ОИСР) и Световната здравна организация (СЗО) и който определя понятията, определенията и методите за обработка на данни, свързани с разходите и финансирането на здравното обслужване, следва да формира основата за подробния въпросник и придружаващите го насоки, използвани при съвместното годишно събиране на данни, извършвано от тези три институции.
(5)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
С настоящия регламент се определят правилата за разработване и изготвяне на европейска статистика в областта на разходите и финансирането на здравното обслужване, една от темите за предоставянето на статистически данни в областта на здравното обслужване, изброени в приложение II към Регламент (ЕО) № 1338/2008.
Член 2
Определенията, които трябва да се използват при прилагане на настоящия регламент, са установени в приложение I.
Член 3
Държавите членки предоставят данни в областите, посочени в приложение II.
Член 4
1. Държавите членки предоставят изискваните данни и съответните стандартни референтни метаданни на годишна основа. Референтен период е календарната година.
2. Данните и референтните метаданни за референтната година N се предават до 30 април N + 2.
3. Данните и референтните метаданни се предоставят на Комисията (Евростат) на годишна основа посредством услугите на единната система за подаване на данни или по начин, който позволява на Комисията (Евростат) да ги изтегли по електронен път.
4. Първата референтна година е 2014 г.
5. Последната референтна година е 2020 г.
6. Чрез дерогация от параграф 2, държавите членки предоставят данните и референтните метаданни за референтната 2014 г. не по-късно от 31 май 2016 г.
Член 5
1. Държавите членки предоставят данни на равнището на агрегиране, посочено в приложение II.
2. Държавите членки предоставят необходимите референтни метаданни, по-специално относно източниците на данни, техния обхват и използваните методи за съставяне, информация за характеристиките на националните разходи и финансиране на здравното обслужване, специфични за държавите членки, които се отклоняват от дефинициите, предвидени в приложение I, позоваванията на националното законодателство, когато това е основата за разходите и финансирането на здравното обслужване, както и информация относно всякакви промени в статистическите понятия, посочени в настоящия регламент.
Член 6
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 4 март 2015 година.